Sel nädalal teeb rannavolle MK-sarjas kaasa kaks Eesti paari – Kusti Nõlvak ja Mart Tiisaar osalevad tugevuselt 2* etapil Tšehhis Prahas ja Timo Lõhmus – Dmitri Korotkov mängivad Ungaris Budapestis tugevuselt 1* etapil.
C-alagruppi kuuluvad Nõlvak – Tiisaar alustasid turniiri põhiturniirilt ja läksid esimeses alagrupimängus vastamisi Tšehhi paariga Frantisek Knoboloch – Lukas Kittel. Eestlased teenisid 2:0 (21:12, 21:16) võidu ning tagasid alagrupist edasipääsu, kirjutab volley.ee.
Teises alagrupimängus läksid eestlased kokku brasiillaste Oscar Brandao – Saymon Barbosa Santosega, et selgitada alagrupi võitja ja otse veerandfinaali pääseja. Brasiillased said avamängus jagu šveitslastest Quentin Metralist – Yves Haussenerist. Kahjuks sai üks brasiillastest mängu ajal aga vigastada, eestlased teenisid seega loobumisvõidu ning pääsesid alagrupi võitjatena otse veerandfinaali. Veerandfinaal peetakse laupäeval.
Timo Lõhmus ja Dmitri Korotkov alustasid Budapestis samuti põhiturniirilt. Nende esimeseks vastaseks oli A-alagrupis Inglismaa duo Javier ja Joaquin Bello ning selle mängu kaotasid Lõhmus – Korotkov 1:2 (19:21, 21:19, 6:15).
Laupäeva hommikul läks Eesti teine duo vastamisi ungarlaste Csanad Petiku – Marton Udvarhelyiga, et selgitada viimane grupist edasipääseja. Selle mängu võitsid 2:0 (21:19, 21:10) Lõhmus – Korotkov ning jõudsid sellega 12 parema sekka.
Toimetaja: Anders Nõmm